  Виталий Пронин Ува ёросысь Булай школаысь нылпиос.Кияса ёросысь Уддяди шор ёзо школаын, анай кыллы но Литературалэн арезлы сӥзьыса, «Вамыштомы ӵошен» ужрад ортчиз. Отчы удмурт огазеяськонъёсысь адямиос, «Ӟечбур!» газетын ужасьёс ветлӥзы. Озьы ик куное ӧтемын вал Ува ёросысь Булай шор ёзо школаысь дышетӥсьёс но дышетскисьёс. Таосыныз уддядиос ӟеч кусып возё. Ужрадэ пыриськизы Кияса ёросысь удмурт кыллы но литературалы, покчи классъёсты дышетӥсьёс, дышетскисьёс.Ӵукна вазь ик ӧтем куноосты Уддяди шор ёзо школаысь 4-тӥ но 5-тӥ классъёсын дышетскись пиналъёс, удмурт дӥськутэн дӥсяськыса, вӧйын нянен но кырӟаса пумитазы. Люкаськем калыклы ӟеч мылкыд сётыса, вераськиз Уддяди шор ёзо школаен кивалтӥсь Светлана Макарова. Анай кыллы сӥзьыса Уддяди но Булай школаосысь нылпиос, асьсэ палась вордскем кылбурчиоссылэсь - Галина Романовалэсь но Людмила Кутяновалэсь - кылбуръёссэс лыдӟизы, Геннадий Мадьяров гожъясез но тодазы вайизы. Асьсэлэсь гожтэм кылбуръёссэс но лыдӟытэк ӧз чидалэ. Собере котькудӥз ӧтем куно мастер-класс ортчытӥз. Кылбурчиос доры литератураез гажасьёс но соин тунсыкъяськисьёс кыстӥськизы, куд-огез отын ик чуръёс кылдытӥзы. Собере соосты кылбурчиос сэрттӥзы-пертчизы, кызьы умойгес луоз шуыса, валэктон сётӥзы. Трос калык люкаськиз али гинэ, «Дэмен» огазеяськонлэн ӵыж-выль быръем тӧроез Роман Дементьев доры. Романлэн ужамез сярысь трос гинэ тунсыко юанъёс сётъязы. «Перепечкин» кафеенызы пӧртэм городъёсы вуылэмез но «Чечым» передача сярысь туж тунсыкозэ мадиз. «Ӟечбур!» газетын ужасьёсын тодматскизы покчи но бадӟым классъёсын дышетскисьёс. Кыӵе но юанъёс соос газет поттӥсьёслы ӧз сётъялэ. Журналистъёс но нылпиосты тунсыко ужатӥзы - кылбур но верос гожтытӥзы. Ӟеч ужъёссэс газетчиос, газет бамъёсазы печатлалом шуыса, оскытӥзы.Ужрадлы йылпумъян лэсьтыса, люкаськемъёс одӥг ымысь кадь шуизы: таӵе пумиськонъёс одно ик кулэ.Дышетӥсьёс, нылпиос но ог-огенызы пичиысен ик эшласько, ог-огзылэсь троссэ адӟем каро. Конференцилэн кыкетӥ люкетэз гуртозылы, крезьгурчилы Николай Уткинлы сӥзьыса: культура юртын «Крезьгурен бурдъям кылбур» ужрад ортчиз. Николай Николаевичлы туэ вордӥськемез дырысен 55 арес тырмысал (со егитысен улонысь кошкиз). Уддядиын усточи нылпиослы нимысьтыз школа усьтон сярысь Николай Николаевич сюлмаськем вылэм. Малпанэз быдэсмем - табере со школаын дышетскись нылпиос кырӟаны но эктыны быгатэменызы вань калыкез паймыто.Любовь Тихонова Теги: анайкыл Кияса Удмуртнылкышнокенеш  